اجلات غرفة الجنايات الابتدائية بمحكمة الاستئناف بالدار البيضاء، اليوم الثلاثاء، محاكمة الصحافي المعتقل عمر الراضي وزميلو عماد ستيتو حتى ل22 من هذ الشهر. وعرفات جلسة اليوم تدخل ممثل النيابة العامة، اللي طالب برفض الدفوع الشكلية اللي تقدمو بيها دفاع المتهمين، كيف رفض ملتمس دفاعو إجراء خبرة طبية على المشتكية حفصة بنطاهر، حيت هذشي كيدخل فإطار الطلبات اللاحقة خلال تجهيز القضية. وأكد نائب الوكيل العام انه كيتابع الوضع الصحي للراضي بشكل دائم، وأنه كيحظى بعناية طبية، واستفد من 41 فحص داخلي و5 فحوصات خارجية و19 فحوصات ديال الدم، وان مرضو المعوي ديجا كان فيه قبل ما يدخل الحبس. ورفضات النيابة العامة كذلك ملتمس دفاع الراضي واستيتو بإحضار احد المصرحين، على اعتبار أنه ماكانش حاضر ليلة واقعة الاغتصاب المفترض. وجلسة اليوم عرفات مشادات كلامية بين طرفي الدفاع، أدات لرفعها مرات كثيرة من طرف القاضي علي الطرشي. وكانت بدات محاكمة الراضي مع 1 ديال الظهور، وما سالات تقريبا حتى ل9 ونص ديال الليل. ومتابع الراضي بتهم تلقي أموال من جهات أجنبية بغاية المس بسلامة الدولة الداخلية، بالإضافة لجناية هتك العرض بالعنف والاغتصاب، واستيتو متابع بالمشاركة معاه فهذ الجنايات وتزامنات محاكمة الراضي اليوم مع محاكمة الصحافي المعتقل سليمان الريسوني، اللي حتى هيا سالات فوقت متأخر، غرجعو لتفاصيلها بعد قليل. 
تأجيل محاكمة الراضي حتى لـ15 يونيو.. النيابة العامة رفضات طلب إجراء الخبرة الطبية على المشتكية.. ورفضات استدعاء واحد من الشهود